
Jelen rövid beszámolóban le kívánom írni, hogy a Tehetséggondozási Tanács által támogatott perbeszédverseny regionális fordulója miként zajlott le.  

Végzős hallgatóként úgy gondoltam, hogy egy újabb jogterületben szeretnék elmélyülni és emiatt esett a választásom az emberi jogi perbeszédversenyre, amin az ELTE először indult el. Részt vettem már korábban gazdasági jogi és alkotmányjogi versenyen, így a rendszer már ismerős volt, de minden egyes verseny mégis egyedi. 
Coachként első ízben vehettem részt egy versenyen, ami azt jelenti, hogy segítettem a hallgatótársaimat a felkészülésben, részt vettem a beadvány megírásában és a szóbeli fordulóra való felkészülésben. 

Első feladatunk a versennyel kapcsolatban az írásbeli beadvány megírása volt, melyet végül 2019 decemberében le is adtunk. 
Ezt persze rengeteg kutatómunka és közös írás előzte meg, de a végeredmény azt hiszem, magáért beszél. A csapat nevében mondhatom, hogy büszkék vagyunk a beadványunkra. 

Ezt követte a szóbeli forduló, melyre Göttingenben került sor 2020.02.21 és 23-a között.

2020.02.21. péntek  
Megérkezésünk napja. Sikeresen elfoglaltuk a szálláshelyünket, mely nem messze helyezkedett el az egyetemtől, a verseny helyszínétől. 
Szinte azonnal neki is álltunk a gyakorlásnak, hiszen nem tudtuk még, vajon alperesi, vagy felperesi pozícióban kezdünk- e másnap. 
A gyakorlást követően részt vettünk az ünnepélyes megnyitó eseményen, melynek fő pontja a csapatok sorsolása volt. Bennünket szombat délelőttre, mint felperesek, vasárnap délutánra pedig, mint alperesek osztottak be. 
A vacsora után otthon még éjszakába nyúló gyakorlás várt ránk. 

2020.02.22. szombat
A verseny első napja, felperesi oldal. 
Rendkívül jól felkészült ellenféllel, kiemelkedően jó bíróság előtt volt szerencsénk megmérettetni magunkat a kérelmezői oldalon. 
Szónokaink, Nagy János csapatkapitány, illetve Hellenbarth Virág voltak. Szécsi Katával mi megfigyeltük a tárgyalás dinamikáját, illetve a kérdéseket jegyzeteltük. 
Igyekeztünk igazi csapatként közösen dolgozni, ha valami eszünkbe jutott azt leírtuk az éppen felszólaló társunknak. 
A Bíróság természetesen nem hozott ítéletet, de összességében mindkét csapat dicséretben részesült. 
A nap hátralevő részében meg egy vacsora, illetve újabb gyakorlás várt ránk. 

2020.02.23. vasárnap
A verseny utolsó napja, alperesi nap. 
A Bíróság rengeteg kérdést tett fel, improvizálnunk kellett, hogy melyik részeket kell kihagynunk, illetve melyeket kell biztosan elmondanunk. 
A végén itt is dicséret járt a csapatnak, ahol ezúttal Szécsi Kata, illetve Udvarhelyi Márton volt a szónok, a kérdéseknél pedig Nagy János állt a Bíróság rendelkezésére. 
A Bíróság külön kiemelte a csapatunk közös, együttes fellépését, mint pozitívum, illetve sok hasznos tanáccsal láttak el bennünket a későbbiekre nézve is.  
A versenyt követően részt vettünk a záróünnepségen, ahol sok más nemzetiségű joghallgatóval, versenytársakkal és felkészítőkkel oszthattuk meg tapasztalatainkat, észrevételeinket. 
Sikerült többek között más remek felkészülési technikákat is megismernünk. 

2020.02.24. hétfő
Hazautazásunk napja. 
Hajnalban indulunk, hogy mielőbb hazatérhessünk, és itthon várhassuk a konkrét eredményeket, illetve nyugodt körülmények között értékelhessük ki a tapasztalatainkat. 

Tapasztalataim
Rendkívül hasznosnak gondolom, hogy részt vettem ezen a versenyen, mind szakmai, mind pedig emberi szempontból sokat tanulhattam ezalatt a pár hónap alatt. 
Szakmailag elsősorban a helyes érvelés logikáját, illetve formáját, annak retorikáját is beleértve. 
Megtapasztaltam, milyen az, amikor a bírói hangulathoz kell adaptálni a mondanivalókat. Láttam, milyen egyensúlyt kell tartani szakmaiság és teátrális hatások között. 
Megismertem és magas szinten elsajátítottam az alapjogokkal kapcsolatos bírósági joggyakorlatot, joganyagot, illetve eljárási sajátosságokat. 

Emberileg pedig ez a verseny kitartásra, alázatra és összpontosításra tanított. 
Összességében nagyon hálás vagyok, hogy ott lehettem a versenyen és képviselhettem az Egyetemünket, illetve hazánkat is (egyetlen magyar csapatként). 

